KIRJALLINEN KYSYMYS E-0200/02

esittäjä(t): Charles Tannock (PPE-DE), Per-Arne Arvidsson (PPE-DE)ja Antonios Trakatellis (PPE-DE) komissiolle

(6. helmikuuta 2002)

Aihe: Asbestia koskevat säännökset Euroopan unionissa

Institute of Cancer Research -tutkimuslaitoksessa toimineen professori Julian Peton julkistettua 1980-luvulla tutkimuksensa, joiden mukaan valkoinen asbesti oli aivan yhtä vaarallista kuin sininen ja ruskea asbestikin (jotka professori Richard Doll oli todennut 1950-luvulla ihmisille erittäin vaarallisiksi), Euroopan komissio antoi direktiivejä, joissa molemmat tyypit yhdistettiin.

Onko komissio tietoinen siitä, että Yhdistyneen kuningaskunnan terveys- ja turvallisuusasioista vastaavan viraston (Health and Safety Executive, HSE) toimeksiannosta tehdyt ja tohtori Alan Gibbsin ja professori F. Pooleyn suorittamat myöhemmät tutkimukset viittaavat mahdollisuuteen, että professori Peto on tulkinnut tutkimustuloksia väärin; siitä, että muissakin HSE:n lisätutkimuksissa, mukaan lukien John Hodgsonin ja Andrew Darntonin selvityksessä, päädyttiin vuonna 2010 siihen, että valkoisen asbestin (jolla on, hämmentävää kyllä, sama nimi kuin sinisellä ja ruskealla asbestilla, vaikka sen kemiallinen rakenne on aivan erilainen) muodostama riski on käytännössä olematon; siitä, että vuonna 1992 yhdysvaltalainen tuomioistuin totesi, että ihmisten todennäköisyys kuolla hammastikkujen hengittämisen seurauksena on suurempi kuin valkoisten asbestikuitujen (hengittämisen) seurauksena; sekä siitä, että World Trade Center -rakennuksen romahdettua viime syyskuussa, mikä vapautti ilmaan 40 tonnia valkoista asbestia, Yhdysvaltain ympäristösuojeluvirasto antoi lausunnon, jonka mukaan se ei aiheuttanut vaaraa?

Aikooko komissio pyytää lähikuukausina Yhdysvaltain ja New Yorkin terveysviranomaisilta tietoja kyseisen valkoisen asbestin valtavan ilmakehään vapautumisen ympäristövaikutuksista ja, asettamatta millään lailla kyseenalaiseksi ihmisiä sinisen ja ruskean asbestin vaikutuksilta suojaavien toimien tarpeellisuuden, aikooko komissio pyytää omaa tieteellistä neuvoa-antavaa elintään tutkimaan valkoista asbestia koskevaa ristiriitaista tieteellistä todistusaineistoa ja laatimaan oman selvityksensä kyseisestä aiheesta, jotta varmistetaan, että kaikki asbestiin liittyvä lainsäädäntö on asianmukaisesti kohdistettua ja että teollisuutta ei vaadita kantamaan vaarattomilta aineilta suojaamisen valtavia ja tarpeettomia kustannuksia?

Erkki Liikasen komission puolesta antama vastaus

(15. maaliskuuta 2002)

Tiettyjen vaarallisten aineiden ja valmisteiden (asbesti) markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten

lähentämisestä annetun neuvoston direktiivin 76/769/ETY liitteen I mukauttamisesta tekniikan kehitykseen kuudennen kerran 26 päivänä heinäkuuta 1999 annetulla komission direktiivillä 1999/77/EY(1) komissio päätti kieltää kaikki asbestikuidut yhteisössä, mukaan luettuna (myös valkoiseksi asbestiksi kutsuttu) krysotiili, ihmisterveyden suojaamiseksi näiden aineiden vaikutukselta. Useiden tutkimuslaitosten saavuttamat tieteelliset tulokset ovat osoittaneet kaikki asbestimuodot ihmisille syöpää aiheuttaviksi. Useimmat jäsenvaltiot ovat jo kieltäneet asbestin.

Direktiivin 1999/77/EY kymmenennen luetelmakohdan mukaan komissio aikoo pyytää myrkyllisyyttä, ekomyrkyllisyyttä ja ympäristöä käsittelevää tiedekomiteaa (SCTEE) tarkastelemaan edelleen kaikkea uutta, asiaan liittyvää vuoden 1999 jälkeen ilmestynyttä tieteellistä tietoa krysotiiliasbestin ja sen korvaavien tuotteiden terveysriskeistä, mukaan luettuina arvoisan parlamentin jäsenen mainitsemat tutkimukset. Samassa yhteydessä komissio kiinnittää myös komitean huomiota World Trade Centerin romahtamisen seurauksena 11. syyskuuta 2001 oletettavasti vapautuneeseen valkoiseen asbestiin, ja mikäli komitea harkitsee annettavan toimeksiannon osalta lisätiedot tarpeellisiksi, ne pyritään järjestämään sen käyttöön.

(1) EYVL L 207, 6.8.1999.